Speelgoedbiblioteek in Helenvale gee hoop | News24
Speelgoedbiblioteek in Helenvale gee hoop
Dié kleingoed in Stanfordweg in Helenvale se “Die Gaat” was opgewonde om met van die speelgoed uit hul nuwe speelgoedbiblioteek kennis te maak. Van links is Neilon Joseph (7), Reagan Joseph, die stigter van die biblioteek, Ziyaanah Kafaar (4), Reece Cupido (1) en Rossique Williams (3). Agter is Chareline Bryintjies (11). Foto: WERNER HILLS
TOE hy as kind in Helenvale grootgeword het, was bakstene en doppies sy en sy vriende se speelgoed.
Nou stel Reagan Joseph (32) kinders in dié woonbuurt voor aan popspeel, boeke lees en teepartytjies met speelgoedteestelle.
Joseph het pas Helenvale se heel eerste speelgoedbiblioteek geopen.
“Kinders in Helenvale word hopeloos te veel aan bendegeweld blootgestel,” het hy gesê. “As die seuns buite speel, verbeel hulle hulself dat hulle vuurwapens vashou en skiet speel-speel na motors in die verbygang. Die idee is om ’n meer positiewe, kinderlike verbeelding by hulle aan te wakker.”
Die idee hiervoor is tydens sy uitreikingstogte in nedersettings in Kaapstad en Pietermaritzburg gebore terwyl hy vir ’n Amerikaanse universiteit gemeenskapswerk gedoen het. Hoewel die nuwe biblioteek maar ’n klein weergawe is van dié in ander stede, is dit vir Joseph die begin van “ ’n beter lewe” hier.
“Ek is op 12 jaar aan bendes voorgestel, maar ek kon gelukkig teen 13 jaar daarvan wegkom. Daarvoor het ek net die Here te danke.
“Omdat ek verstaan wat kinders in Helenvale deurmaak en hoekom bende-aktiwiteite hulle insluk, glo ek dat as kinders se verbeelding van kleins af konstruktief geprikkel word, die uiteinde anders kan wees.”
Vriende, familie en vrywilligers help binnekort vir Joseph om die kleinspan te leer lees.
“En ons wil die kinders wat nog nie in skole of kleuterskole is nie, leer tel. Terwyl ek weg van die huis was, was my plan nog altyd om terug te kom en só ’n projek in die noordelike gebiede, veral in Helenvale, te begin. Ons kinders moet terugkeer na die basiese,” glo hy.
Dié basiese sluit in tradisionele volkspeletjies en jaarlikse toernooie hiervoor.
“Ek kan egter nie veel doen sonder die hulp van die gemeenskap nie. Met die meeste projekte, en ook ons liefdadigheidsprojek vir Mandeladag – waarin ons 1 000 bunny chows wil maak om aan hongeres en haweloses te skenk – is dit familie en inwoners wat die wa deur die drif trek,” het hy bygevoeg. “Die armoede hier is oorweldigend. ’n Mens kan nie net sit en kyk hoe ons samelewing vergaan nie.”
Enigeen wat by dié projek óf die liefdadigheidsprojek vir Mandeladag betrokke wil raak, kan Joseph by 083 398 5899 skakel. Lesers kan ook ’n donasie by generosity.com maak onder die projek: A thousand bunny chows.